ยอดส่งออกรถยนต์ พ.ค. ยังวูบ หด 68.64% เซ่นพิษ “โควิด”-ศก.ประเทศคู่ค้าชะลอ
"สภาอุตฯ" เผยยอดส่งออกรถยนต์ พ.ค.63 ยังวูบ ส่งออกได้ 29,894 คัน ลดลงจากเดือนเดียวกันของปีก่อน 68.64% เซ่นพิษ “โควิด”-ศก.ประเทศคู่ค้าชะลอ 
"สภาอุตฯ" เผยยอดส่งออกรถยนต์ พ.ค.63 ยังวูบ ส่งออกได้ 29,894 คัน ลดลงจากเดือนเดียวกันของปีก่อน 68.64% เซ่นพิษ “โควิด”-ศก.ประเทศคู่ค้าชะลอ
18 มิ.ย. 2563

นายสุรพงษ์ ไพสิฐพัฒนพงษ์ รองประธานและโฆษกกลุ่มอุตสาหกรรมยานยนต์ สภาอุตสาหกรรมแห่งประเทศไทย (ส.อ.ท.) เปิดเผยว่า ยอดส่งออกรถยนต์สำเร็จรูปเดือนพ.ค.63 ส่งออกได้ 29,894 คัน ลดลงจากเดือนเดียวกันของปีก่อน 68.64% โดยส่งออกลดลงเกือบทุกตลาด ยกเว้นตลาดตะวันออกกลาง เนื่องจากเศรษฐกิจของประเทศคู่ค้าที่ชะลอตัวลง รวมถึงผลกระทบจากปัญหาการแพร่ระบาดของไวรัสโควิด-19 โดยยอดการส่งออกดังกล่าว คิดเป็นมูลค่า 17,503 ล้านบาท ลดลงจากเดือนเดียวกันของปีก่อน 64.02%
ทั้งนี้ ส่งผลให้ในช่วง 5 เดือนแรกของปีนี้ (ม.ค.-พ.ค.63) มียอดส่งออกรถยนต์สำเร็จรูปรวมทั้งสิ้น 300,501 คัน ลดลงจากช่วงเดียวกันของปีก่อน 35% มูลค่าการส่งออก 158,740 ล้านบาท ลดลงจากช่วงเดียวกันของปีก่อน 32.12%
ส่วนยอดการผลิตรถยนต์ในเดือนพ.ค.63 มีทั้งสิ้น 56,035 คัน ลดลงจากเดือนเดียวกันของปีก่อน 69.1% จากการผลิตเพื่อส่งออกที่ลดลง 61.93% และผลิตเพื่อจำหน่ายในประเทศ ลดลง 76.89% แต่เพิ่มขึ้นจากเดือนเม.ย.63 ถึง 126.76% เนื่องจากผู้ประกอบการในอุตสาหกรรมยานยนต์ส่วนใหญ่กลับมาเปิดทำการ และโรงงานเริ่มเปิดสายการผลิตรถยนต์ ส่งผลให้จำนวนรถยนต์ที่ผลิตได้ในช่วง 5 เดือนแรกของปีนี้ มีจำนวนทั้งสิ้น 534,428 คัน ลดลงจากช่วงเดียวกันของปีก่อน 40.16%
ขณะที่ยอดขายรถยนต์ภายในประเทศเดือนพ.ค.63 มีจำนวนทั้งสิ้น 40,418 คัน ลดลงจากเดือนเดียวกันของปีก่อน 54.12% แต่เพิ่มขึ้น 34.24% จากเดือนเม.ย.63 ซึ่งยอดขายภายในประเทศที่เพิ่มขึ้น เนื่องจากผลกระทบของการแพร่ระบาดของไวรัสโควิด-19 อยู่ในสถานการณ์ที่ดีขึ้น และการช่วยเหลือของรัฐบาลต่อผู้ได้รับผลกระทบจากโควิด-19 ส่งผลให้ในช่วง 5 เดือนแรกของปีนี้ มียอดขายรถยนต์รวมทั้งสิ้น 270,591 คัน ลดลงจากช่วงเดียวกันของปีก่อน 38.18%